APTC निदेशक बोले- एक कमरें के नाम पर पूरे सेंटर में किया कब्जा, स्टूडेंट्स ने खोला मोर्चा
Rajasthan University Free Competitive Examinations Protest - राजस्थान यूनिवर्सिटी में निशुल्क प्रतियोगी परीक्षाओं की तैयारी करा रही राजीव गांधी वेलफेयर सोसाइटी और एक पहल संस्थान का विरोध शुरू हो गया है
राजस्थान यूनिवर्सिटी में निशुल्क प्रतियोगी परीक्षाओं की तैयारी करा रही राजीव गांधी वेलफेयर सोसाइटी और एक पहल संस्थान का विरोध शुरू हो गया है। शुक्रवार को यूनिवर्सिटी प्रशासन ने संस्थान के अध्यक्ष देव अमित सिंह को पत्र लिख यूनिवर्सिटी के APTC सेंटर को खाली करने के आदेश दिए हैं। जिसके बाद बड़ी संख्या में प्रतियोगी परीक्षाओं की तैयारी कर रहे स्टूडेंट्स ने कुलपति सचिवालय का घेराव कर विरोध शुरू कर दिया है।
यूनिवर्सिटी के छात्रनेता मोहित यादव ने कहा कि एक पहल संस्थान द्वारा जरूरतमंद बच्चों को निशुल्क पढ़ाया जा रहा था। लेकिन यूनिवर्सिटी प्रशासन द्वारा तानाशाही रवैया अपनाते हुए बेवजह एपीटीसी सेंटर को खाली करवाया जा रहा है। जिससे सैकड़ों युवाओं के भविष्य पर खतरा मंडरा रहा है। ऐसे में अगर यूनिवर्सिटी प्रशासन द्वारा एपीटीसी सेंटर खाली करवाया गया तो हम इसका पुरजोर विरोध करेंगे।
एबीवीपी के राष्ट्रीय मंत्री होशियार मीणा ने कहा कि कांग्रेस प्रदेश अध्यक्ष गोविंद सिंह डोटासरा ने सरकार के मंत्रियों के साथ निशुल्क कोचिंग योजना की शुरुआत की थी एनएसयूआई ने इस पूरी योजना का क्रेडिट लिया था लेकिन कांग्रेस सरकार के शासन में ही आम छात्रों को फ्री पढ़ाने की जगह उन्हें भगाया जा रहा है जिसे अखिल भारतीय विद्यार्थी परिषद किसी भी सूरत में बर्दाश्त नहीं करेगा
मीणा ने कहा कि राजीव गांधी वेलफेयर सोसाइटी के नाम पर यूनिवर्सिटी में प्राइवेट कोचिंग का संचालन किया गया। जिसमें बाहरी छात्रों को पैसे लेकर पढ़ाया जा रहा था। ऐसे में अब इस पूरे मामले की निष्पक्ष जांच होनी चाहिए। ताकि जिन राजनेताओं ने इसमें वित्तीय अनियमितताएं की है। उनसे आम छात्रों की गाढ़ी कमाई वसूली जा सके।
APTC सेंटर के निदेशक के प्रोफेसर राम सिंह चौहान ने कहा कि एक पहल संस्था द्वारा निशुल्क ऑनलाइन क्लासेज शुरू करने के लिए सिर्फ एक कमरा मांगा गया था। लेकिन सेंटर के संचालक देव अमित सिंह ने धीरे-धीरे पूरे APTC सेंटर पर ही कब्जा कर लिया। जहां यूनिवर्सिटी के नहीं बल्कि बड़ी संख्या में बाहरी छात्रों को पढ़ाया जा रहा था। जिसकी वजह से यूनिवर्सिटी में पढ़ने वाले आम छात्रों को भी परेशानी हो रही थी।
नए सत्र से यूनिवर्सिटी प्रशाशन द्वारा APTCसेंटर में राजस्थान ज्यूडिशल सर्विसेज की क्लासेस शुरू होने वाली है। ऐसे में देव अमित को पत्र लिख अव्यवस्थाओं को ठीक कर यूनिवर्सिटी के छात्रों को ही ऑनलाइन क्लासेज में शामिल करने के लिए कहा गया है। लेकिन वह APTC सेंटर को खाली करने की जगह आम छात्रों को बरगला विरोध कर रहे है। जो किसी भी सूरत में ठीक नहीं है। अगर उन्होंने जल्द से जल्द सेण्टर को खाली नहीं किया। तो हम उनके खिलाफ सख्त कार्रवाई करेंगे।
बता दें कि 1 जून को जयपुर के बिरला ऑडिटोरियम में निशुल्क कोचिंग योजना एक पहल इंडिया की शुरुआत PCC प्रदेश अध्यक्ष गोविन्द सिंह डोटासरा ने की। इसके तहत राजस्थान के सरकारी स्कूल, कॉलेज और यूनिवर्सिटी के स्टूडेंट्स IAS, RAS, और CET की निशुल्क तैयारी कर सकते थे।